b'\n_START_ARTICLE_\nTeddy Riley\n_START_PARAGRAPH_\nEdward Theodore Riley (s. 8. lokakuuta 1967), tunnetaan paremmin taiteilijanimell\xc3\xa4\xc3\xa4n Teddy Riley, on yhdysvaltalainen musiikkituottaja, muusikko ja lauluntekij\xc3\xa4. H\xc3\xa4net tunnetaan omista Guy- ja BLACKstreet-yhtyeist\xc3\xa4\xc3\xa4n sek\xc3\xa4 lukuisista muille artisteille tuottamistaan hiteist\xc3\xa4. H\xc3\xa4nt\xc3\xa4 pidet\xc3\xa4\xc3\xa4n my\xc3\xb6s new jack swingiksi kutsutun R&B:n alalajin alkuunpanijana._NEWLINE_Harlemissa, New York Cityss\xc3\xa4 syntynyt Riley soitti jo 8-vuotiaana useita instrumentteja, muun muassa pianoa ja trumpettia. H\xc3\xa4n ehti tuottaa monia artisteja ennen ensimm\xc3\xa4isen oman yhtyeens\xc3\xa4, Guyn perustamista. Riley lauloi Guyssa ja tuotti sen albumit Guy (1988) ja The Future (1990). H\xc3\xa4n tuotti ja kirjoitti hittej\xc3\xa4 my\xc3\xb6s Keith Sweatille ja Bobby Brownille (muun muassa \xe2\x80\x9dMy Prerogative\xe2\x80\x9d)._NEWLINE_Rileyn hittien tavaramerkki oli new jack swingiksi kutsuttu tyyli. Se oli sekoitus kaduilta kumpuavia hip hop -rytmej\xc3\xa4 ja R&B-laulua. Riley itse n\xc3\xa4ki tyylin rajat h\xc3\xa4ilyvin\xc3\xa4: \xe2\x80\x9dNuorena soitin gospelia, funkia, hip hopia, R&B:t\xc3\xa4 ja popmusiikkia. Emme voineet kutsua sit\xc3\xa4 kaikilla noilla nimill\xc3\xa4, joten keksimme yhden nimen kattamaan kaiken \xe2\x80\x93 new jack swing. Todellisuudessa se on kaikki musiikkityylit yhdess\xc3\xa4.\xe2\x80\x9d Moni artisti omaksui Rileyn lanseeraaman tyylin, huomattavimpana ehk\xc3\xa4 Michael Jackson, joka pestasi Rileyn tuottajaksi Dangerousille (1991) ja sit\xc3\xa4 seuranneille albumeilleen. New jack swing -termin kehitti toimittaja Barry Michael Cooper, joka my\xc3\xb6hemmin kirjoitti elokuvan New Jack City (1991). Rileyn Guy-yhtye esiintyi elokuvan soundtrackilla._NEWLINE_Riley perusti vuonna 1994 BLACKstreet-nimisen yhtyeen, jonka suurin hitti oli Grammy-palkinnonkin voittanut \xe2\x80\x9dNo Diggity\xe2\x80\x9d (1996). Sek\xc3\xa4 Guy ett\xc3\xa4 BLACKstreet olivat osa vuoden 2006 New Jack Reunion Tour -kiertuetta.'